**Referat  
  
Møte i Stoltenbergutvalget**19. november 2018, kl. 09:00–16:30Kirkegata 18, Oslo (Kunnskapsdepartementets lokaler) **Tilstede**

Fra utvalget: Camilla Stoltenberg, Terje Ogden, Arne Ola Lervåg, Ingrid Fylling, Katrine Vellesen Løken, Rune Hausstätter, Camilla Trud Nereid, Mats A. Kirkebirkeland, Mats Monsen, Rahman Akhtar Chaudhry  
Fra sekretariatet: Kjetil Sletteng Ulvik, Martin Flatø, Nadine Farnes, Silje Eggestad

**Referent** (Silje Eggestad)

1. **Godkjenning av innkalling og dagsorden** v/utvalgsleder

*Enstemmig godkjent.*

1. **Behandling av saksdokumentet "Fleksibilitet i grunnopplæringen"** v/utvalgsleder

Utvalgsleder presenterte forslaget om mer fleksibilitet i skolestart og opplæringsløpet for utvalget. Forslaget beskriver en modell der barn i større grad enn i dag kan rulleres inn til første trinn på ulike tidspunkter basert på en individuell vurdering, men der alle begynner samtidig på førskolen ved seks- eller femårsalderen. Utvalget drøftet argumenter for og imot forslaget om mer fleksibilitet i grunnopplæringen.

*Det ble besluttet at en oppdatert versjon av forslaget blir lagt opp på neste utvalgsmøte i desember.*

1. **Gjennomgang av kapittelutkast for del II av NOUen: "Kunnskapsgrunnlaget – årsaker til kjønnsforskjeller i utdanning"** v/utvalgsleder

Utvalget diskuterte og ga tilbakemelding på kapittelutkastene i årsaksdelen av utredningen. Den generelle tilbakemeldingen var at denne delen av NOUen begynner å bli ferdigstilt. Utvalget ønsket oppsummeringer med vurderinger av kunnskapsgrunnlaget etter hvert årsakskapittel, herunder at teksten påpeker der det mangler forskning eller har vært vanskelig å vurdere årsaker av andre grunner.

Forskjeller og årsaker på individnivå

Utvalget ba blant annet om mer omtale av forskning om kjønnsforskjeller og genetiske disposisjoner.

Årsaker i familien og arbeidsmarkedet

Utvalget ba blant annet om mer omtale av forskning om foreldres forventninger til barnas utdanning, og hvordan dette henger sammen med minoritetsstatus. Utvalget mente også at teksten bør skille tydeligere mellom faktorer med konsekvenser for kjønnsforskjeller og faktorer som er årsaker til kjønnsforskjeller i skoleprestasjoner.

Årsaker i barnehagen

Utvalget ba blant annet om mer forskning om kjønnssegregert lek i barnehagen og om hvordan barnehageansatte behandler og kommuniserer forskjellig med jenter og gutter. Trondheim kommune kan bidra med statistikk om kjønnsfordelingen av spesialpedagogisk hjelp i barnehagen.

Årsaker i skolen

Utvalget var enige om at kapittelet kan omtale tiltak i skolen som øker prestasjonene til begge kjønn, selv om det ikke er forsket på om tiltaket reduserer kjønnsforskjellene. Utvalget ba om mer omtale av enkelte temaer, slik som adaptiv læringsteknologi og spillverktøy. Utvalget fremhevet at teksten bør reflektere at lærerens kjønn ikke har noe å si for kjønnsforskjellene i skoleprestasjoner, men at kjønnsbalanse i lærerprofesjonen kan være positivt av andre grunner. Det ble videre diskutert hvordan flerfaglig samarbeid, forebyggende helsearbeid og flere profesjoner inn i skolen kan være positivt for å redusere kjønnsforskjellene i skoleprestasjoner.

*Sekretariatet ba om at enkelte utvalgsmedlemmer kommenterer på og kvalitetssjekker utvalgte årsakskapitler til neste utvalgsmøte.*

1. **Arbeidsprosessen videre** v/utvalgsleder

Sekretariatsleder informerte om prosessen videre.

1. **Eventuelt**Ingen saker ble tatt opp under dette agendapunktet.